Skilderings | jimi le roux
Category Archives: Skilderings
Iets wat ek nog wou klaarmaak voor Paasfees. Dit pas by 'n "Pantokrator", wat ek oorgedoen het en nou ook so lyk. Dis maar so rof soos al my goed!
Ons het Padlangs se kantoor oorgedoen en oorgeverf en die een muur is toe oop. Ek gaan 'n mooi leerstoel (nog) daar sit, langs 'n tafeltjie met 'n lamp, maar daar kort iets teen die muur. Ek het dus besluit om iets te verf en gaan twee skilderye maak, waarvan hierdie die eerste is. Dit is gebaseer op die oudste ikoon van Christus wat gevind is, die sg. "Pantokrator" wat in die St. Katerina klooster in die Sinai Woestyn gevind is, omtrent die 5de, 6de eeu. Die goue dele is wel met blink goud gedoen, wat mooi glim in die donkerte. Ek is oor die algemeen tevrede met my poging, maar kan blykbaar nie wegkom van my growwe styl nie – hoe verder jy wegstaan, hoe beter lyk dit. Van naby lyk dit maar oes. In 'n sin gee ek nie om nie, want dis nie 'n foto nie, maar ek sukkel met die klein kwassie en die fyn werk. Dit lyk vir my nog baie kinderlik – jejune is die woord, dink ek. Maar ja, ek is nog 'n beginner. Ek weet nie wat ander doen nie, maar het wel al die advies gekry om na olieverf toe te gaan – dis nog akriel, soos in die kunsklas. Ai. Maar nogtans het ek die Here gevra dat dit wel – soos 'n regte ikoon doen – ook iets van Hom in my kantoor sal indra.
2 Kommentaar	| posted in Skilderings
Ek het nog een klaar gemaak – karring al 'n week of drie aan en af hiermee en volstaan nou maar. Ek is nog steeds by die stillewes, maar hierdie keer meer mensgemaakte goete probeer. Hierdie is net 'n paar goed daar by die huis rond. Dis aansienlik moeiliker as vrugte en ek het 'n paar lesse geleer. Soos:
volgende keer maar die bottels en vase uitmeet en met die liniaal teken
dis deksels moeilik om glas deurskynend te laat lyk
agtergronde bly maar 'n probleem
dalk volgende na blomme toe beweeg?
Ek is nog ver van landskappe af!
Ek is steeds 'n beginner met die verfery en het daarom gedink ek moet maar eers op stillewes konsentreer – veral vrugte is maklik. Het tussendeur nog een aangepak – wou iets maak wat lig en helder/vrolik is, vir die kombuis dalk en toe uiteindelik met hierdie poging volstaan. Foute oral, maar wat – dis nie 'n foto nie. Ongelukkig nog in die styl van Der Kleine Fritzie, soos my skilderma sou sê, verwysende na die swart rand om alles, soos in 'n inkleurboek, maar dit maak dinge vir my regtig makliker en ek het gesien ander skilders doen ook sulke (verkeerde) dinge. 'n Ordentlike rand is tog maar belangrik in die lewe. Ek sal vorentoe hopelik vorder na iets meer natuurlik. Ten minste HET ek 'n styl!
8 Kommentaar	| posted in Skilderings
Eerste beskildering van 'n doek (sal dit nie 'n skildery noem nie)
Het skildergoed gekry vir my verjaarsdag en hier is my eerste prent… dis nog bietjie onvas en kinderlik maar mens moet iewers begin. Ek dink ek moet veel stadiger en fyner. Moet byvoeg dit kom uit Leef , Aug 2010, p77 – net 'n proeflopie, julle.